PMIndiaData/PMIndiaSum huggingface dataset:
पंतप्रधान नरेंद्र मोदी यांनी जी -20 शिखर परिषदेदरम्यान बाली येथे जर्मनीच्या राष्ट्राध्यक्षांची घेतली भेट

नवी दिल्ली, 16 नोव्हेंबर 2022 पंतप्रधान नरेंद्र मोदी यांनी बाली येथे जी-20 शिखर परिषदेच्‍या दरम्‍यान आज जर्मनीचे राष्ट्राध्यक्ष ओलाफ शोल्झ यांची भेट घेतली. उभय नेत्यांची आज झालेली भेट ही उभय नत्यांंची ही तिसऱी भेट आहे; याआधी सहाव्या भारत-जर्मनी आंतर-सरकारी सल्लागार बैठकीसाठी पंतप्रधान मोदी बर्लिन येथे गेले असताना ते जर्मनीचे राष्ट्राध्यक्ष ओलाफ शोल्झ यांना भेटले आणि त्यानंतर शोल्झ यांच्या निमंत्रणाला मान देत, जी-7 शिखर परिषदेतील सदस्य राष्ट्र म्हणून पंतप्रधान मोदी यांनी जर्मनीतील स्क्लोस एल्माऊला भेट दिली तेव्हा उभय नेते भेटले होते. आजच्या भेटीदरम्यान दोन्ही नेत्यांनी भारत आणि जर्मनी यांच्यातील द्विपक्षीय सहकार्याच्या विस्तृत श्रेणीबाबत चर्चा केली. आंतर-सरकारी सल्लागार बैठकीदरम्यान पंतप्रधान मोदी आणि राष्ट्राध्यक्ष ओलाफ शोल्झ यांनी हरित तसेच शाश्वत विकासाबाबतच्या भागीदारी करारावर स्वाक्षऱ्या केल्यामुळे आता या दोन्ही देशांदरम्यान असलेल्या भागीदारी संबंधांचा नवा टप्पा सुरु झाला आहे. दोन्ही देशांदरम्यान व्यापार तसेच गुंतवणूक विषयक बंध अधिक दृढ करण्यावर आणि संरक्षण दले आणि सुरक्षा, स्थलांतर आणि प्रवाससेवा तसेच पायाभूत सुविधा या क्षेत्रांमध्ये सहकार्य अधिक वाढविण्यावर दोन्ही नेत्यांनी सहमती दर्शविली. जी-20 आणि संयुक्त राष्ट्रांसह विविध बहुपक्षीय मंचांवर परस्परांशी सहकार्य आणि समन्वय वाढविण्यावर दोन्ही नेत्यांचे एकमत झाले.
रब्बी हंगाम 2022-23 साठी 1 ऑक्टोबर 2022 ते 31 मार्च 2023 या कालावधीसाठी फॉस्फेट आणि पोटॅश युक्त खतांसाठी पोषक तत्वांवर आधारित अनुदान दरांना केंद्रीय मंत्रिमंडळाची मंजुरी

नवी दिल्ली, 2 नोव्हेंबर 2022 पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने नत्र (N), फॉस्फरस(P), पोटॅश (K) आणि गंधक (S) या विविध पोषक घटक युक्त फॉस्फेट आणि पोटॅश खतांसाठी पोषक तत्वांवर आधारित अनुदानाच्या (NBS) प्रति किलोग्रॅम दराच्या खत विभागाच्या प्रस्तावाला रब्बी हंगाम – 2022-23 (01.10.2022 ते 31.03.2023 पर्यंत) करिता खाली दिल्यानुसार मंजुरी दिली आहे : Year Rupees per Kilogram N P K S Rabi, 2022-23 (from 01.10.2022 to 31.03.2023) 98.02 66.93 23.65 6.12 आर्थिक खर्च: रब्बी हंगाम -2022 साठी (01.10.2022 ते 31.03.2023 पर्यंत) केंद्रीय मंत्रिमंडळाने पोषक तत्वांवर आधारित अनुदान म्हणून मालवाहतूक अनुदानाद्वारे स्वदेशी खताला (SSP) पाठबळासह 51,875 कोटी रुपये मंजूर केले आहेत. फायदे: यामुळे रब्बी 2022-23 मध्ये शेतकऱ्यांना खतांच्या अनुदानित / परवडणाऱ्या किमतीत सर्व फॉस्फेट आणि पोटॅश युक्त खतांची सहज उपलब्धता शक्य होईल आणि कृषी क्षेत्राला आधार मिळेल. खते आणि कच्च्या मालाच्या आंतरराष्ट्रीय किमतीतील अस्थिरता प्रामुख्याने केंद्र सरकारने विचारात घेतली आहे. पार्श्वभूमी: सरकार खत उत्पादक/आयातदारांमार्फत शेतकऱ्यांना अनुदानित किमतीत फॉस्फेट आणि पोटॅश खतांसाठी युरिया 25 ग्रेडची खते उपलब्ध करून देत आहे. फॉस्फेट आणि पोटॅश खतांवरील अनुदान हे 01-04-2010 पासून पोषक तत्वांवर आधारित अनुदान योजनेद्वारे नियंत्रित केले जाते. आपल्या शेतकरी हिताच्या दृष्टीकोनानुसार, शेतकऱ्यांना परवडणाऱ्या किमतीत फॉस्फेट आणि पोटॅश खतांची उपलब्धता सुनिश्चित करण्यासाठी सरकार वचनबद्ध आहे.खते आणि युरिया, डीएपी, एमओपी आणि गंधक या कच्या मालाच्या आंतरराष्ट्रीय किमतींमध्ये प्रचंड वाढ झाल्यामुळे, सरकारने डीएपीसह फॉस्फेट आणि पोटॅश युक्त खतांवर अनुदान वाढवून वाढीव किमतीचा बोजा उचलण्याचा निर्णय घेतला आहे. खत कंपन्यांना मंजूर दरांनुसार अनुदान दिले जाईल जेणेकरून ते शेतकऱ्यांना परवडणाऱ्या दरात खते उपलब्ध करून देऊ शकतील.
दुसरी भारत-नॉर्डिक शिखर परिषद

नवी दिल्ली, 4 मे 2022 पंतप्रधान नरेंद्र मोदी डेन्मार्कच्या पंतप्रधान मेटे फ्रेडरिकसन, आईसलँडच्या पंतप्रधान कतरिन जोकोब्सदोतीर, नॉर्वेचे पंतप्रधान जोनास गेर स्टोर, स्वीडनच्या पंतप्रधान मॅग्डालिना अँडरसन आणि फिनलँडच्या पंतप्रधान सॅना मरीन यांच्यासह दुसऱ्या भारत-नॉर्डिक शिखर परिषदेत सहभागी झाले. वर्ष 2018 मध्ये स्टॉकहोम येथे भरलेल्या पहिल्या भारत-नॉर्डिक शिखर परिषदेपासून आतापर्यंत झालेल्या प्रगतीचा आढावा घेण्याची संधी या शिखर परिषदेने दिली. महामारी-पश्चात आर्थिक स्थिती पूर्वपदावर आणणे, हवामान बदल, शाश्वत विकास, नवोन्मेष, डिजिटलीकरण तसेच हरित आणि स्वच्छ विकास यांच्या बाबतीत बहुस्तरीय सहकार्य या विषयावर या परिषदेत चर्चा झाली. शाश्वत सागरी व्यवस्थापनावर अधिक लक्ष केंद्रित करून सागरी क्षेत्रातील सहकार्याबाबत देखील यावेळी चर्चा झाली.पंतप्रधानांनी नॉर्डिक कंपन्यांना भारताच्या नील अर्थव्यवस्थेत विशेषतः सागरमाला प्रकल्पात गुंतवणूक करण्यासाठी आमंत्रित केले. आर्क्टिक प्रदेशात नॉर्डिक भागातील देशांसोबत भारताच्या भागीदारीबाबत विचारविनिमय करण्यात आला. भारताचे आर्क्टिक धोरण, आर्क्टिक भागात भारत-नॉर्डिक सहकार्याच्या विस्तारासाठी उत्तम चौकट उपलब्ध करत असल्याकडे पंतप्रधान नरेंद्र मोदी यांनी निर्देश केला. नॉर्डिक देशांतील सार्वभौम संपत्ती कोषांना भारतात गुंतवणूक करण्यासाठी पंतप्रधानांनी आमंत्रित केले. प्रादेशिक तसेच जागतिक घडामोडींविषयी देखील या परिषदेत चर्चा झाली. या परिषदेनंतर स्वीकृत करण्यात आलेले संयुक्त निवेदन वाचण्यासाठी कृपया येथे क्लिक करा.
महात्मा गांधी यांच्या नेतृत्वाखाली झालेल्या भारत छोडो आंदोलनात सहभागी झालेल्या सगळ्यांचे स्मरण पंतप्रधान नरेंद्र मोदी यांनी केले.

महात्मा गांधी यांच्या नेतृत्वाखाली झालेल्या भारत छोडो आंदोलनात सहभागी झालेल्या आणि आपल्या स्वातंत्र्यलढ्याला बळकट करणाऱ्या सर्वांचे पंतप्रधान नरेंद्र मोदी यांनी स्मरण केले आहे. यासंदर्भात पंतप्रधान नरेंद्र मोदी यांनी ट्विट मालिकेद्वारे भावना व्यक्त केल्या आहेत; ” बापूंच्या नेतृत्वाखाली भारत छोडो आंदोलनात ज्यांनी भाग घेतला आणि भारताच्या स्वातंत्र्यलढ्याला बळकट केले त्या सर्वांचे मी स्मरण करत आहे.” “मुंबईतील भारत छोडो आंदोलनाच्या प्रारंभी महात्मा गांधींचे हे चित्र आहे. (नेहरू मेमोरियल संग्रहातून घेतलेले)” “9 ऑगस्ट 1942 हा दिवस ज्या दिवशी भारत छोडो आंदोलनाची सुरुवात झाली तो दिवस आपल्या राष्ट्रीय क्रांतीचे धगधगते प्रतीक बनले आहे” असे लोकनायक जयप्रकाश नारायण (जेपी) यांनी म्हटले आहे. बापूंच्या प्रेरणेने भारत छोडो आंदोलनात जेपी आणि डॉ. लोहिया यांसारख्या महान व्यक्तींसह समाजाच्या सर्व स्तरातील लोकांचा उल्लेखनीय सहभाग होता.”
अमेरिकेचे राष्ट्राध्यक्ष डोनाल्ड ट्रम्प यांच्याशी पंतप्रधान नरेंद्र मोदी यांनी साधला संवाद

पंतप्रधान नरेंद्र मोदी यांनी अमेरिकेचे राष्ट्राध्यक्ष डोनाल्ड ट्रम्प यांना नववर्षाच्या शुभेच्छा दिल्या. पंतप्रधानांनी राष्ट्राध्यक्ष ट्रम्प, त्यांचे कुटुंबिय आणि अमेरिकेच्या जनतेला नववर्षात उत्तम आरोग्य, भरभराट आणि सुयश लाभो अशी सदिच्छा व्यक्त केली. विश्वास, परस्पर आदर यावर आधारलेले भारत-अमेरिका संबंध अधिकाधिक बळकट होत आहेत. मागच्या वर्षात दोन्ही देशांदरम्यानची धोरणात्मक भागीदारी बळकट करण्यात लक्षणीय प्रगती पंतप्रधानांनी अधोरेखित केली आणि राष्ट्राध्यक्ष ट्रम्प यांच्यासमवेत परस्पर हिताच्या सर्व क्षेत्रात सहकार्य वृद्धींगत करण्यासाठीचे कार्य जारी ठेवण्याची इच्छा व्यक्त केली. राष्ट्राध्यक्ष ट्रम्प यांनी नववर्षात भारतातल्या लोकांच्या प्रगती आणि भरभराटीसाठी सदिच्छा व्यक्त केली. गेल्या काही वर्षात उभय देशांच्या संबंधातल्या कामगिरीबाबत त्यांनी समाधान व्यक्त केले. द्विपक्षीय सहकार्य अधिक दृढ करण्यासाठीच्या आपल्या कटिबद्धतेचा त्यांनी पुनरुच्चार केला.
तुर्कीच्या राष्ट्रपतींचे पंतप्रधानांशी दूरध्वनीवरुन संभाषण

तुर्कीचे राष्ट्रपती रिसेप तैयप एर्दोगन यांनी पंतप्रधान नरेंद्र मोदी यांच्याशी आज दूरध्वनीवरुन संवाद साधला. भारतात नुकत्याच झालेल्या दहशतवादी हल्ल्यातल्या मृतांप्रती एर्दोगन यांनी शोक व्यक्त केला आणि यात जखमी झालेल्यांच्या प्रकृतीला लवकर आराम पडावा अशी कामना व्यक्त केली. दहशतवाद हा जागतिक आणि सुरक्षिततेला एक मोठा धोका आहे असे पंतप्रधानांनी यावेळी सांगितले. सर्व राष्ट्रांनी दहशतवादाविरोधात तातडीने आणि ठोस कारवाई करावी यावर पंतप्रधानांनी भर दिला.
उत्तर प्रदेशात गाझियाबाद येथे पंतप्रधानांच्या हस्ते विकास प्रकल्पांचा शुभारंभ

पंतप्रधान नरेंद्र मोदी यांनी आज उत्तर प्रदेशात गाझियाबादला भेट देऊन विविध विकास प्रकल्पांचा शुभारंभ केला. त्यांनी हिंडन विमानतळाच्या नागरी टर्मिनलचेउदघाटन केले. त्यानंतर त्यांनी सिकंदरपूरला भेट दिली आणि दिल्‍ली-गाजियाबाद-मेरठ प्रादेशिक जलद वाहतूक प्रणालीची पायाभरणी केली. तसेच त्यांनी अनेक विकास प्रकल्पांचे उदघाटन केले आणि सरकारच्या विविध योजनांच्या लाभार्थ्यांना प्रमाणपत्रे वितरित केली. पंतप्रधानांनी गाझियाबाद येथे शहीद स्‍थळ (नवीन बस अड्डा) मेट्रो स्‍टेशनलाही भेट दिली आणि तिथून दिलशाद गार्डनला जाणाऱ्या नव्या मेट्रो रेल्वेला हिरवा झेंडा दाखवला. त्यांनी या मेट्रोतून प्रवासही केला. गाझियाबाद मधील सिंकदरपुर येथे एका विशाल सभेला संबोधित करताना पंतप्रधान म्हणाले की आज गाझियाबाद कनेक्टिविटी, क्लीनलिनेस आणि कैपिटल या तीन ‘सी’ ने ओळखला जातो. यासंदर्भात त्यांनी गाजियाबाद मधील सुधारित रस्ते आणि मेट्रो संपर्क सेवा, स्वच्छ सर्वेक्षणात मिळालेले १३ वे मानांकन आणि उत्‍तर प्रदेशचे एक मोठे व्यापारी केंद्र म्हणून गाझियाबाद विकसित झाल्याचा उल्‍लेख केला. पंतप्रधान म्हणाले की हिंडन विमानतळावर नवीन नागरी टर्मिनल तयार झाल्यावर गाझियाबादच्या लोकांना विमान प्रवासासाठी दिल्‍लीला जावे लागणार नाही, ते गाझियाबादहून अन्य शहरात विमानाने जाऊ शकतील. ज्या वेगाने नागरी टर्मिनल बांधण्यात आले, त्यातून केंद्र सरकारचा निर्धार आणि कार्यशैली दिसून येते असे तें म्हणाले. शहीद स्थळाहून मेट्रोचा नवीन मार्ग उत्तर प्रदेश आणि दिल्ली दरम्यान प्रवास करणाऱ्यांचा त्रास कमी करेल असे ते म्हणाले. 30हजार कोटी रुपये खर्चून बांधण्यात आलेली दिल्‍ली–मेरठ वेगवान प्रादेशिक रेल्वे वाहतूक व्यवस्था देशातील अशा प्रकारची पहिलीच व्यवस्था असल्याचे पंतप्रधान म्हणाले. ही व्यवस्था पूर्ण झाल्यानंतर दिल्‍ली आणि मेरठ दरम्यान प्रवासाचा वेळ खूप कमी होईल असे ते म्हणाले. गाजियाबाद मध्ये विकसित केल्या जात असलेल्या आधुनिक पायाभूत सुविधांमुळे गाजियाबाद आणि आसपास राहणाऱ्या लोकांचे जीवन सुलभ होईल. देशभरात अशा पायाभूत सुविधा विकसित केल्या जात आहेत असे ते म्हणाले. यावेळी पंतप्रधानांनी प्रधानमंत्री श्रम योगी मानधन योजनेच्या लाभांबाबत माहिती दिली. ते म्हणाले की या योजनेमुळे असंघटित क्षेत्रातील कामगारांना वृद्धापकाळात आर्थिक सुरक्षा मिळेल. प्रधानमंत्री किसान सम्‍मान निधि अंतर्गत दोन कोटींहून अधिक शेतकऱ्यांना पहिला हप्ता मिळाल्याचे त्यांनी सांगितले. आपले सरकार प्रधानमंत्री आवास योजना, आयुष्‍मान भारत आणि प्रधानमंत्री श्रम योगी मानधन सारख्या सुयोग्य योजनांच्या माध्यमातून अशक्य शक्य करून दाखवत आहे असे पंतप्रधान म्हणाले. देशाच्या नागरिकांकडून हे शक्य करण्याचे सामर्थ्य मिळत असल्याचे त्यांनी नमूद केले.
गणेश चतुर्थीनिमित्त पंतप्रधानांकडून देशवासियांना शुभेच्छा

पंतप्रधान नरेंद्र मोदी यांनी गणेश चतुर्थीनिमित्त देशवासियांना शुभेच्छा दिल्या आहेत. ‘‘सर्व देशवासियांना गणेश चतुर्थीच्या पवित्र उत्सवानिमित्त माझ्या भरपूर शुभेच्छा! गणपती बाप्पा मोरय्या!! सर्वांवर गणेशाची कृपा व्हावी, अशी गणेश चतुर्थीनिमित्त मी कामना करतो,’’ असं पंतप्रधानांनी आपल्या शुभेच्छा संदेशामध्ये म्हटलं आहे.
दुबईच्या शासकांना त्यांच्या मुलाच्या निधनाबाबत पंतप्रधान नरेंद्र मोदी यांच्याकडून सांत्वनपर पत्र

पंतप्रधान, नरेंद्र मोदी यांनी दुबईचे पंतप्रधान आणि संयुक्त अरब अमिरातचे (युएई) उपाध्यक्ष, दुबईचे शासक , महामहिम शेख मोहम्मद बिन राशीद अल-मख्तुम यांना त्यांचा मुलगा महामहिम शेख रशीद बिन मोहम्मद अल- मख्तुम यांच्या निधनाबद्ल सांत्वनपर पत्र लिहिले आहे. “तुमचा मुलगा महामहिम शेख रशीद बिन मोहम्मद अल- मख्तुम यांच्या अकस्मात आणि अकाली निधन झाल्याचे कळताच मला अतिशय दुःख झाले आहे. ‘‘त्यांच्या निधनामुळे सार्वजनिक आयुष्यातील एक होतकरू कारकिर्द दुर्दैवी रीतीने संपुष्टात आली आहे. या वैयक्तिक दु:खाच्या क्षणी, आमचे विचार आणि प्रार्थना आपल्या कुटुंबीयांसोबत आणि युएईच्या नागरिकांसोबत सदैव आहेत. या कधीही न भरुन निघणाऱ्‍या हानीमध्ये भारतीय लोक हे संयुक्त अरब अमिरातीच्या बंधुभगिनींच्या दु:खात सहभागी आहेत”, असे पंतप्रधानांनी त्यांच्या पत्रामध्ये लिहिले आहे.
रवांडा सरकारच्या गिरींका कार्यक्रमांतर्गत, रेवरु आदर्श गावातील ग्रामस्थांना पंतप्रधानांच्या हस्ते गायी भेट

रवांडा सरकारच्या “गिरींका” कार्यक्रमांतर्गत रवांडामधील रेवरु आदर्श गावातील, स्वत:ची गाय नसणाऱ्या ग्रामस्थांना पंतप्रधान नरेंद्र मोदी यांनी आज 200 गायी भेट दिल्या. रवांडाचे राष्ट्रपती पॉल कागामे यांच्या उपस्थितीत गायी प्रदान करण्याचा हा समारंभ पार पडला. यावेळी बोलतांना पंतप्रधानांनी गिरींका कार्यक्रमाचे तसेच तो राबविण्यासाठी पुढाकार घेणारे राष्ट्रपती पॉल कागामे यांचे कौतुक केले. रवांडामधील गावांच्या आर्थिक सक्षमीकरणासाठी अशा प्रकारे गायी देण्यात आल्याचे पाहून भारतातील नागरिकांनाही सुखद आश्चर्य वाटेल अशी भावना पंतप्रधानांनी व्यक्त केली. दोन्ही देशांमधील ग्रामीण जीवनातील साम्य स्थळांबद्दल पंतप्रधानांनी माहिती दिली. “गिरींका” हा कार्यक्रम रवांडामधील गावांचे चित्र बदलण्याच्या कामी सहाय्यक ठरेल असा विश्वास त्यांनी व्यक्त केला. पार्श्वभूमी : “गिरींका” या शब्दाचा अर्थ आहे. “तुमच्याकडे एक गाय असावी.” एखाद्या व्यक्तीप्रती आदर आणि कृतज्ञतेची भावना व्यक्त करण्यासाठी त्या व्यक्तीला गाय देणे ही रवांडामधील कित्येक शतकांपूर्वीची प्रथा आहे. रवांडा देशात कुपोषणामुळे होणाऱ्या बाल मृत्यूचे मोठे प्रमाण लक्षात घेत या भागात गरीबी हटवण्याबरोबरच बालकांना चांगले पोषण मिळावे या उद्देशाने रवांडाचे राष्ट्रपती पॉल कागामे यांनी “गिरींका” कार्यक्रम हाती घेतला आहे. 2006 साली या कार्यक्रमाला सुरुवात झाली. तेंव्हापासून जून 2016 पर्यंत 248,566 गायी या देशातील गरीब घरांना प्रदान करण्यात आल्या आहेत. बालकांच्या पोषणाबरोबरच दूध आणि दूग्धजन्य पदार्थांचे उत्पादन घेऊन त्यापासून गरीब घरांमधील आर्थिक उत्पन्न वाढावे हा सुद्धा या कार्यक्रमामागचा उद्देश आहे.
चित्त्यांवरील रोमहर्षक स्पर्धांमध्ये भाग घेण्याचे पंतप्रधानांनी नागरीकांना केले आवाहन

पंतप्रधान नरेंद्र मोदी यांनी लोकांना MyGov या संकेतस्थळावर उपलब्ध असलेल्या चित्त्यांवरील तीन रोमहर्षक स्पर्धांमध्ये भाग घेण्याचे आवाहन केले आहे. आपल्या ट्विटरसंदेशामध्ये पंतप्रधानांनी म्हणाले; “आपण चित्ते पाहण्याची आतुरतेने वाट पाहत आहात, MyGov येथे तीन रोमहर्षक स्पर्धा जाहीर करण्यात आल्या आहेत ज्यात भाग घेण्याचे आवाहन मी आपणास करत आहे… mygov.in/careforcheetah mygov.in/cheetahnames mygov.in/cheetah “
पंतप्रधानांनी इयत्ता 12  वीचे विद्यार्थी आणि त्यांच्या पालकांशी साधला संवाद

नवी दिल्‍ली, 3 जून 2021 आश्चर्याचा सुखद धक्का देत पंतप्रधान नरेंद्र मोदी यांनी सीबीएसईच्या इयत्ता 12 वीच्या विद्यार्थ्यांबरोबर संवाद साधला. शिक्षण मंत्रालयाने हा कार्यक्रम आयोजित केला होता आणि विद्यार्थ्यांचे पालक देखील या कार्यक्रमात उपस्थित होते. या आभासी संवादात देशाच्या विविध भागातील विद्यार्थी सहभागी झाले होते. विद्यार्थ्यांशी जवळीक साधण्याच्या उद्देशाने पंतप्रधानांनी हिंदी भाषिक नसलेल्या भागातील विद्यार्थ्यांशी बोलताना त्यांच्या भाषेतले शब्द वापरले. पंतप्रधानांनी विद्यार्थ्यांच्या सकारात्मकतेचे आणि व्यावहारिकतेचे कौतुक केले आणि ते म्हणाले की आपल्या देशासाठी ही आनंदाची बाब आहे की आपले विद्यार्थी सर्व अडचणी व आव्हानांना त्यांच्या सामर्थ्यात रूपांतरित करतात आणि हीच आपल्या देशाची ताकद आहे. या संवादादरम्यान विद्यार्थ्यांच्या आत्मविश्वासाचे देखील त्यांनी कौतुक केले. पंतप्रधान म्हणाले की तुमचे अनुभव खूप महत्वाचे आहेत आणि तुमच्या आयुष्याच्या प्रत्येक टप्प्यात ते उपयुक्त ठरतील. आपण आपली शाळा आणि महाविद्यालयांमध्ये शिकत असलेल्या संघभावनेचे त्यांनी उदाहरण दिले. कोरोना कालावधीत आपण हे धडे एका नवीन प्रकारे शिकलो आहोत आणि या कठीण काळात आपल्या देशातील संघभावनांची शक्ती आपण पाहिली आहे. पंतप्रधानांनी विद्यार्थ्यांना 5 जून रोजी पर्यावरण दिनी पर्यावरणासाठी काहीतरी करण्याचे आणि त्याचप्रमाणे 21 जून रोजी आंतरराष्ट्रीय योग दिनी आपल्या कुटुंबियांसमवेत योगाभ्यास करण्याचे आवाहन केले. तसेच लसीकरण नोंदणीसाठी विद्यार्थ्यांनी आपल्या कुटुंबातील सदस्यांना आणि शेजाऱ्यांना मदत करण्याचे देखील आवाहन केले.
आझाद हिंद सरकार स्थापनेच्या 75 व्या वर्धापनदिनानिमित्त आयोजित कार्यक्रमात पंतप्रधानांचा सहभाग

नेताजी सुभाषचंद्र बोस यांनी स्थापन केलेल्या आझाद हिंद सरकारच्या 75 व्या वर्धापनदिनानिमित्त आयोजित कार्यक्रमात पंतप्रधान नरेंद्र मोदी यांनी लाल किल्ल्यावर आज तिरंगा फडकवला. आझाद हिंद सरकारचा 75 वा वर्धापन दिन हा अभिमानाचा प्रसंग असून यासाठी पंतप्रधानांनी देशाचे अभिनंदन केले. सुभाषचंद्र बोस यांच्या दृष्टीकोनातील बलशाली अविभाज्य भारताच्या चित्राचे प्रतिनिधीत्व आझाद हिंद सरकारमध्ये दिसून येते. राष्ट्र उभारणीत आझाद हिंद सरकारचा सक्रिय सहभाग होता. या सरकारने स्वत:ची बँक, चलन आणि स्टॅम्प्सही सुरु केल्या होत्या, असे पंतप्रधानांनी यावेळी सांगितले. सुभाषचंद्र बोस द्रष्टे नेते होते. सामर्थ्यशाली ब्रिटीश साम्राज्याविरुद्ध लढण्यासाठी त्यांनी भारतीयांना एकत्रित केले, अशा शब्दात पंतप्रधानांनी नेताजींच्या कर्तृत्वाला उजाळा दिला. त्यांच्यातली देशभक्ती युवा स्थापनेपासूनच दिसून येते. त्यांनी त्यांच्या आईला लिहिलेल्या पत्रांमधून ती समजते, असे पंतप्रधान म्हणाले. नेताजी भारतीयांचे तर प्रेरणास्रोत होतेच पण जगभरात स्वातंत्र्य आणि स्वहक्कांसाठी लढणाऱ्यांचेही ते प्रेरणास्रोत होते असे सांगून दक्षिण आफ्रिकेचे नेते नेल्सन मंडेला कशा प्रकारे नेताजींपासून प्रेरित झाले होते, ते पंतप्रधानांनी सांगितले. सुभाषचंद्र बोस यांच्या स्वप्नातील नवभारताच्या उभारणीसाठी अजून बरीच वाटचाल करायची असून नेताजींपासून प्रेरणा घेऊन देशाच्या विकासासाठी काम करण्याचे आवाहन पंतप्रधानांनी नागरिकांना केले. अनेक बलिदानांनंतर आपल्याला स्वातंत्र्य मिळाले आहे. ते जपणे नागरिकांचे कर्तव्य असल्याचे पंतप्रधानांनी सांगितले. राणी झांसी रेजिमेंटची स्थापना करुन सशस्त्र सेना दलात महिलांसाठी समान संधीचा पाया नेताजी सुभाषचंद्र बोस यांनी ठेवल्याचे पंतप्रधान म्हणाले. हा वारसा सरकार खऱ्या अर्थाने पुढे चालवत असून महिलांना सशस्त्र सेनादलात स्थायी नियुक्ती दिली जाऊन समान संधी दिली जाईल, असे पंतप्रधानांनी सांगितले.
फ्रान्स मधल्या चॅटॅराॅक्स 2022 स्पर्धेत आणखी एक सुवर्ण पदक पटकावल्याबद्दल पंतप्रधानांनी भारतीय नेमबाज अवनी लेखाराचं केलं अभिनंदन

फ्रान्स मधल्या चॅटॅराॅक्स 2022 स्पर्धेत आणखी एक सुवर्ण पदक पटकावल्याबद्दल भारतीय नेमबाज अवनी लेखारा हिचं पंतप्रधान नरेंद्र मोदी यांनी अभिनंदन केलं आहे. पंतप्रधानांनी ट्वीट केले आहे; “चॅटॅराॅक्स 2022 स्पर्धेत आणखी एक सुवर्ण पदक पटकावल्या बद्दल अवनी लेखारा हिचा मला अभिमान वाटतो. कामगिरीची नवी उंची गाठण्याचा तिचा निर्धार उल्लेखनीय आहे. या पराक्रमाबद्दल मी तिचे अभिनंदन करतो आणि भविष्यातील उज्ज्वल यशासाठी शुभेच्छा देतो.”
विजय दिवसानिमित्त वीर जवानांना पंतप्रधानांनी केले अभिवादन

विजय दिवसानिमित्त 1971 च्या युद्धातील वीर जवानांना पंतप्रधान नरेंद्र मोदी यांनी अभिवादन केले आहे. ‘विजय दिवसानिमित्त भारतीय सैनिकांचे साहस, शौर्य आणि पराक्रमाला अभिवादन करतो. 1971 मध्ये आजच्याच दिवशी आपल्या सैन्यदलाने जो इतिहास रचला, तो सदैव सुवर्णाक्षरात कोरलेला राहील, असे पंतप्रधानांनी म्हटले आहे.’
ईशान्य भारतातील पूरस्थितीचा पंतप्रधानांनी घेतला आढावा ; 2 हजार कोटींहून अधिक मदत केली जाहीर

पंतप्रधान नरेंद्र मोदी यांनी ईशान्य भारतातील पूरग्रस्त राज्यातील मदत, पुनर्वसन, पुनर्बांधणी आणि पूर नियंत्रण कार्यासाठी 2 हजार कोटी रुपयांहून अधिक मदत पॅकेजची घोषणा केली. या राज्यातील पूर परिस्थिती आणि मदत कार्याचा पंतप्रधानांनी उच्च स्तरीय बैठकांमध्ये आढावा घेतला आणि त्यानंतर ही घोषणा करण्यात आली. पंतप्रधानांनी दिवसभरात आसाम, नागालँड, अरुणाचल प्रदेश आणि मणिपूर या राज्यातील पूरपरिस्थितीचा वेगवेगळया बैठकांमध्ये सखोल आढावा घेतला. या बैठकीत संबंधित राज्यांचे मुख्यमंत्री आणि वरिष्ठ अधिकारीही उपस्थित होते. या बैठकीला अनुपस्थित असणाऱ्या मिझोरोमचे मुख्यमंत्र्यांतर्फे निवेदन देण्यात आले. केंद्र सरकारतर्फे पायाभूत सोयी क्षेत्रासाठी 1 हजार 200 कोटी रुपये देण्यात येतील. या निधीचा उपयोग रस्‍ते, महामार्ग, पूल आणि हानी झालेल्या इतर पायाभूत सुविधांची दुरुस्ती, देखभाल आणि मजबूतीकरण यासाठी वापरला जाईल. ब्रम्हपुत्रा नदीतील पाणी धारण क्षमता वाढविण्यासाठी 400 कोटी रुपये देण्यात येतील यामुळे पूर नियंत्रणासाठी मदत होईल. चालू आर्थिक वर्षात केंद्र सरकारने एसडीआरएफ मधील केंद्राचा वाटा म्हणून 600 कोटी रुपये मंजूर केले आहेत. यापैकी 345 कोटी रुपये आधीच वितरीत करण्यात आले असून, राज्यांना मदत आणि पुनर्वसन कार्यात मदत म्हणून ऊर्वरित रक्कम लवकरच देण्यात येईल. या भागात वारंवार येणाऱ्या पूरांवर दिर्घकालीन कालबध्द उपाय शोधण्यासाठी समन्वयाने प्रयत्न करण्यासाठी केंद्राने 100 कोटी रुपयेही मंजूर केले आहेत. भारताच्या एकूण जमीनीपैकी 8 टक्के जमीन असणाऱ्या ईशान्य भारतात देशातील जल स्रोतांपैकी 1:3 जल स्रोत आहेत. या भागातील विस्तृत जल केंद्र आणि राज्य सरकारांच्या मंत्रालयातील प्रतिनिधींची स्रोतांच्या योग नियोजनासाठी एक उच्च स्तरीय समिती केंद्र सरकार स्थापन करणार आहे. पंतप्रधान राष्ट्रीय मदत निधीतून पुरात मृत्यूमुखी पडलेल्यांच्या नातेवाईकांना 2 लाख रुपयांची तर गंभीर जखमी झालेल्यांना प्रत्येकी 50 हजार रुपयांची मदत मंजूर करण्यात आली आहे.
रेल्वे मंत्रालय, भारत आणि गतिशीलता आणि परिवहन महासंचालनालय यांच्यात रेल्वे क्षेत्रातील सहकार्याबाबतच्या प्रशासकीय व्यवस्थेला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भविष्यात तांत्रिक आदान-प्रदान आणि सहकार्य मजबूत करण्यासाठी रेलवे क्षेत्रात सहकार्य करण्याबाबत रेल्वे मंत्रालय आणि गतिशीलता आणि परिवहन महासंचालनालय यांच्यातल्या प्रशासकीय व्यवस्थेला मंजूरी दिली आहे. कार्यान्‍वयन धोरण आणि उद्दिष्टे :- प्रशासकीय व्यवस्थेवर 3 सप्टेंबर 2019 रोजी स्वाक्षऱ्या करण्यात आल्या. ही प्रशासकीय व्यवस्था पुढील प्रस्‍तावित प्रमुख क्षेत्रांवर ध्‍यान केंद्रित करण्यासाठी सहकार्य आराखडा उपलब्‍ध करून देईल- 1. विशेषतः रेलवे सुरक्षा, अंतरसक्रियता, आर्थिक शासन आणि वित्‍तीय स्थैर्यासंबंधी युरोपिअन महासंघाच्या प्रभावावर ध्‍यान देताना रेल्वे सुधारणा आणि विनियमन; 2. रेलवे सुरक्षा; 3. मानकीकरणाच्या लाभांबरोबरच एकसमान अनुकूलनता आकलन आणि रेल्वेच्या आर्थिक कामगिरीसाठी खरेदी प्रक्रिया; 4. सिग्‍नलिंग/ नियंत्रण प्रणाली (यूरोपीय ईआरटीएमएस सह); 5. अंतर्गत पद्धती आणि परिवहन संरचना नेटवर्क; 6. नवसंशोधन आणि डिजिटलीकरण; 7. अंतर्राष्‍ट्रीय रेल्वे परिषद आणि मानकीकृत संस्थांसंबंधी अनुभवाचे आदानप्रदान 8. आर्थिक, सामाजिक आणि पर्यावरणीय पैलूंसह रेल्वेत शाश्वत धोरणे पार्श्वभूमी रेल्वे मंत्रालयाने सहकार्यासाठी विविध परदेशी सरकार आणि राष्ट्रीय रेल्वेबरोबर सामंजस्य करार केले आहेत. यामध्ये अतिजलद रेल्वे, सध्याच्या मार्गांची गती वाढवणे, जागतिक दर्जाची स्थानके आदींचा समावेश आहे.
स्थलांतरीत पक्ष्यांच्या संरक्षणासाठीच्या करारावर भारत स्वाक्षऱ्या करणार

आफ्रिका आणि युरेशियाच्या स्थलांतरित पक्षांच्या संरक्षणासाठीच्या सामंजस्य करारावर स्वाक्षऱ्या करण्‍यासाठी केंद्रीय मंत्रिमंडळाने आज मंजूरी दिली आहे. या करारावर स्वाक्षऱ्या करणारा भारत हा 54 वा देश ठरणार आहे. या सामंजस्य करारा अंतर्गत, स्वाक्षऱ्या करणाऱ्या देशांनी शिकारी पक्षांच्या प्रजाती आणि त्यांच्या वसतीस्थानांच्या संरक्षणासाठी काम करण्याची अपेक्षा आहे. या सामंजस्य कराराअंतर्गत पक्षांच्या 76 प्रजातींची नोंद करण्यात आली असून त्यापैकी 46 प्रजाती भारतात आढळतात. त्यात गिधाडे, बहिरी ससाणा, गरुड, घुबड, घार यांचा समावेश आहे.
भारत आणि ऑस्ट्रेलिया यांच्यात वस्त्रोद्योग आणि फॅशन क्षेत्रातील सहकार्यावरील सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि ऑस्ट्रेलिया यांच्यात वस्त्रोद्योग आणि फॅशन क्षेत्रातील सह्कार्यावरील सामंजस्य कराराला मंजुरी दिली आहे. वस्त्रोद्योग आणि फॅशन क्षेत्राशी संबंधित परस्पर हिताच्या बाबींमध्ये या करारामुळे सहकार्य शक्य होईल. भारत आणि ऑस्ट्रेलिया मधील वस्त्रोद्योग आणि फॅशन क्षेत्राला जोडण्यासाठी योग्य उपाययोजनांची निवड, उभय पक्षांमध्ये आंतरराष्ट्रीय संबंध आणि सहकार्य वृद्धिंगत करणे, कौशल्य विकास, प्रशिक्षण, प्रदर्शन आदींना प्रोत्साहन दिले जाईल. मात्र दोन्ही देशांचे बौद्धिक संपदा अधिकार अबाधित राहतील. या करारांतर्गत हाती घेण्यात येणाऱ्या उपक्रमांचा लाभ विणकरांना होईल.
भारतीय वैद्यकशास्त्र पद्धतीसाठी राष्ट्रीय आयोग विधेयक, 2018 ला मंत्रिमंडळाची मंजुरी

भारतीय वैद्यकशास्त्र पद्धतीसाठी राष्ट्रीय आयोग विधेयक 2018 च्या मसुद्याला केंद्रीय मंत्रिमंडळाने आज मंजुरी दिली. पारदर्शकतेसाठी सध्याची नियामक संस्था केंद्रीय भारतीय वैद्यकशास्त्र परिषदेऐवजी नवी संस्था स्थापन करण्यासाठी हे विधेयक आहे. विधेयकामध्ये चार स्वायत्त मंडळांसह राष्ट्रीय आयोगाच्या स्थापनेची तरतूद आहे. याअंतर्गत, आयुर्वेदाशी संबंधित संपूर्ण शिक्षणाची जबाबदारी आयुर्वेद मंडळ व युनानीवर असेल तसेच सिद्ध आणि सोवारिग्पा मंडळावर असेल. याखेरीज दोन सामायिक मंडळे आहेत. भारतीय वैद्यकशास्त्र पद्धतीच्या शैक्षणिक संस्थांच्या मंजुरी आणि मूल्यांकनासाठी, मूल्यांकन आणि मानांकन मंडळ असेल. भारतीय वैद्यकशास्त्र पद्धतीच्या व्यवसायींच्या नोंदणीसाठी आणि नैतिकसंबंधीच्या मुद्यांसाठी एक मंडळ असेल. विधेयकातील तरतुदीनुसार सामायिक प्रवेश परीक्षा आणि दीक्षांत परीक्षा सर्व विद्यार्थ्यांना उत्तीर्ण होणे आवश्यक ठरेल. परवाना मिळवण्यासाठी ते आवश्यक असेल. याखेरीज नियुक्ती आणि बढतीसाठी शिक्षकांच्या मूल्यांकनाकरिता शिक्षक पात्रता परीक्षा विधेयकात प्रस्तावित आहे. भारतीय वैद्यकशास्त्र शिक्षणात सुधारणा करणे, हा प्रस्तावित विधेयकाचा उद्देश आहे. प्रस्तावित नियामक व्यवस्थेमुळे पारदर्शकतेबरोबर सर्वसामान्य जनतेच्या हितरक्षणाची जबाबदारी निश्चित होईल. भारतीय वैद्यकशास्त्र पद्धती, राष्ट्रीय आयोगामुळे देशाच्या सर्व भागात परवडणारी आरोग्य सुविधा उपलब्ध होण्यास चालना मिळेल.
झेबू गुरांचे जेनोमिक्स आणि सहाय्यक प्रजनन तंत्रज्ञान या क्षेत्रात सहकार्यासाठी भारत आणि ब्राझील यांच्यातील सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला झेबू गुरांचे जेनोमिक्स आणि सहाय्यक प्रजनन तंत्रज्ञान या क्षेत्रात सहकार्यासाठी भारत आणि ब्राझील यांच्यातील सामंजस्य कराराबाबत माहिती देण्यात आली. ऑक्टोबर २०१६ मध्ये या करारावर स्वाक्षऱ्या करण्यात आल्या होत्या. या सामंजस्य करारामुळे भारत आणि ब्राझील यांच्यातील सध्याचे मैत्रीपूर्ण संबंध अधिक दृढ होतील आणि परस्पर सहमतीने संयुक्त उपक्रमांच्या माध्यमातून जिनोमिक्स आणि सहाय्यक प्रजनन तंत्रज्ञानाच्या विकासाला चालना मिळेल. कृती आराखडा तयार करण्यासाठी आणि त्यांचे मूल्यमापन करण्यासाठी दोन्ही देशांच्या समान प्रतिनिधींची अंमलबजावणी समिती स्थापन केली जाईल. शाश्वत दुग्ध विकास आणि संस्थात्मक बळकटीकरण याबाबत सध्याचे ज्ञान अधिक व्यापक करण्यासाठी गायी आणि म्हशींची उत्पादकता सुधारण्याच्या क्षेत्रात संयुक्त प्रकल्प राबवले जातील.
सनदी लेखापाल दिनानिमित्त पंतप्रधानांकडून सर्व सनदी लेखापालांना शुभेच्छा

सनदी लेखापाल दिनानिमित्त पंतप्रधान नरेंद्र मोदी यांनी सर्व सनदी लेखापालांना शुभेच्छा दिल्या आहेत. अर्थशास्त्राच्या क्षेत्रात सनदी लेखापालांच्या महत्त्वाबाबत आपले विचार व्यक्त करणारा एक व्हिडिओ देखील पंतप्रधानांनी सामाईक केला आहे. पंतप्रधानांनी ट्वीट केले आहे; "आपल्या अर्थव्यवस्थेमध्ये सनदी लेखापालाची महत्त्वाची भूमिका आहे. सनदी लेखापाल दिनानिमित्त सर्व सनदी लेखापालांना माझ्याकडून शुभेच्छा. देशाच्या अर्थव्यवस्थेची अधिकाधिक वृद्धी करण्यासाठी आणि पारदर्शकता निर्माण करण्यासाठी त्यांनी आपली कठोर मेहनत कायम सुरू ठेवावी."